**Diasporas konsultatīvās padomes**

**SANĀKSMES PROTOKOLS**

**Norises viet**a: Ārlietu ministrija Rīgā, 2019.gada 12.jūlijā

Sanāksme sākas: 14:00

**Sanāksmi vada:**

A.Groza Padomes priekšsēdētājs

**Sanāksmē piedalās**:

*Padomes locekļi:*

R.Krasovska Ārlietu ministrijas pārstāve

G.Arāja Izglītības un zinātnes ministrijas pārstāvis

Z.Vāgnere Kultūras ministrijas pārstāve

I.Lipskis Labklājības ministrijas pārstāvis

I.Mieriņa Latvijas Universitātes Diasporas un migrācijas pētījumu centra pārstāve

A.Sebre Sabiedrības integrācijas fonda pārstāve

R.Bremšmits Vides aizsardzības un reģionālās attīstības ministrijas pārstāvis

M.Muižarājs Biedrības "Ar pasaules pieredzi Latvijā" pārstāvis

K.Bērziņš Latvijas Evaņģēliski Luteriskās Baznīcas Ārpus Latvijas pārstāvis

K.Saulīte Pasaules Brīvo latviešu apvienības valdes pārstāve

Latviešu nacionālās apvienības Kanādā pārstāvja aizvietotājs

E.Pinto Eiropas Latviešu apvienības pārstāve

R. de Karvaļo-Albrehta Dienvidamerikas un Karību latviešu apvienības pārstāve (piedalās tiešsaistē attālināti)

L.Vlasova Krievijas latviešu kongresa pārstāve

J.Čečiņš Latviešu apvienības Austrālijā un Jaunzēlandē pārstāvis

*Padomes locekļu aizvietotāji:*

E.Branta Ekonomikas ministrijas pārstāve

O.Dabiža Iekšlietu ministrijas pārstāve

I.Āboliņš Nacionālās elektronisko plašsaziņas līdzekļu padomes pārstāvis

L.Ozola Saeimas Ārlietu komisijas pārstāve

E.Engīzers Saeimas Pilsonības, migrācijas un sabiedrības saliedētības komisijas pārstāve (bez pilnvarojuma piedalīties balsošanā)

L.Ruškule Valsts kancelejas pārstāve

K.Mētra Organizācijas "Daugavas Vanagi" centrālās valdes pārstāve

M.Andersons Amerikas latviešu apvienības pārstāvis

*Padomes locekļu kandidāti:*

U.Gruntmanis Latviešu ārstu un zobārstu apvienība (ievēlēts par Padomes locekli sēdes laikā)

A.Lāce Biedrība “Sabiedriskās politikas centrs PROVIDUS”

D.Meļķis Sabiedrības līdzdalības platforma ManaBalss.lv

M.Vovka Vietējā sabiedriskā organizācija “Sanktpēterburgas latviešu nacionālā kultūras autonomija)

L.Ozola Portāls Baltic-Ireland.ie (piedalās tiešsaistē attālināti)

V.Liepiņa Biedrība “Laiks BL” (piedalās tiešsaistē attālināti, ievēlēts par Padomes locekli sēdes laikā)

*Citi:*

Z.Kalniņa-Lukaševica Ārlietu ministrija

A.Jurševica Veselības ministrija

A.Sermā Tieslietu ministrija

K.Truhanova Ekonomikas ministrija

R.Eglītis Pasaules Brīvo latviešu apvienība

K.Kaidaka Latviešu ārstu un zobārstu apvienība

R.Gulbis Eiropas Latviešu apvienība

L.Kovtuna Biedrība “Laiks BL”

A.Krūze Latvijas investīciju un attīstības aģentūra

K.Smilga Latvijas investīciju un attīstības aģentūra

A.Priedīte Eiropas Latviešu apvienība

V.Putniņš Vides aizsardzības un reģionālās attīstības ministrija

G.Robežniece Kultūras ministrija

K.Stašāne Nodarbinātības valsts aģentūra

I. Mieze Portāls Baltic-Ireland.ie (piedalās tiešsaistē attālināti)

L.Gulbīna Ārlietu ministrija

*Sēdes publiskā tiešraide tiek nodrošināta Ārlietu ministrijas mājas lapā.*

*Tiešsaiste dalībniekiem tiek nodrošināta Facebook slēgtajā grupā.*

**Darba kārtība:**

**1. Diasporas konsultatīvās padomes divu nepastāvīgo locekļu ievēlēšana.**

**2. Vienošanās par Diasporas konsultatīvās padomes darba organizāciju.**

**3. Diasporas konsultatīvās padomes vadītāja vietnieka ievēlēšana.**

**4. Pārskats par Diasporas likuma Pārejas noteikumu ieviešanu.**

**5. Tālākā diasporas politikas plānošana - diasporas politikas plānošanas dokuments.**

**6. Diasporas budžeta pieprasījumi 2020.gadam.**

**7. Citi jautājumi:**

**- Vienošanās par nākamajiem sēžu datumiem.**

Sēdes sākumā A.Groza informē par filmēšanu, kas notiek, lai nodrošinātu padomes locekļu un kandidātu attālinātu dalību, kā arī sēdes pieeju jebkuram interesentam.

Sēdi atklāj Ārlietu ministrijas parlamentārā sekretāre Zanda Kalniņa-Lukaševica, kura izteic gandarījumu par padomes darba uzsākšanu, kā arī pauž pārliecību, ka tā būs laba platforma valsts un nevalstisko organizāciju sadarbībai diasporas politikas jomā.

**1. Diasporas konsultatīvās padomes divu nepastāvīgo locekļu ievēlēšana.**

A.Groza informē, ka pavisam saņemti deviņi kandidātu pieteikumi, no kuriem viens neatbilda izvirzītajām prasībām, bet vēl viens kandidāts (Minhenes latviešu kultūras biedrība “Namejs”) atsaucis kandidatūru. Kandidātu pieteikumi Padomes locekļiem tika izsūtīti pirms sēdes un Padomes locekļi tiek aicināti balstot par diviem no septiņiem izvirzītajiem kandidātiem un balsojumā neatturēties.

Izvirzītie kandidāti un balošanas rezultāti:

* Portāls Baltic-Ireland.ie (Īrija) – 7 balsis;
* Latviešu kultūras biedrība SAIME (Štutgarte, Vācija) – 3 balsis;
* Biedrība “Laiks BL” –11 balsis;
* Vietējā sabiedriskā organizācija „Sanktpēterburgas latviešu nacionālā kultūras autonomija”- 2 balsis;
* Sabiedrības līdzdalības platforma ManaBalss.lv – 1 balss;
* Biedrība "Sabiedriskās politikas centrs PROVIDUS" – 6 balsis;
* Latviešu ārstu un zobārstu apvienība – 12 balsis.

Padomes lēmums: Par padomes locekļiem uz gadu ilgu pilnvaru termiņu ievēlēti Latviešu ārstu un zobārstu apvienība un biedrība “Laiks BL” .

**2. Vienošanās par Diasporas konsultatīvās padomes darba organizāciju.**

A.Groza informē par pirms sēdes nosūtīto materiālu par Padomes darba organizāciju un iekšējo sadarbības kārtību, kurš balstīts līdzšinējās diskusijās, gatavojot Diasporas konsultatīvās padomes nolikumu, bet juridisku apsvērumu dēļ nolikumā netika iekļauti. Padomes locekļi tiek aicināti apstiprināt Padomes darba organizāciju un iekšējo sadarbības kārtību.

Padomes lēmums: Tiek apstiprināta Padomes darba organizācija un iekšējā sadarbības kārtība saskaņā ar protokola pielikumu Nr.1.

**3. Diasporas konsultatīvās padomes priekšsēdētāja vietnieka ievēlēšana.**

A.Groza aicina izvirzīt kandidatūras no nevalstiskā sektora pārstāvjiem un informē par priekšsēdētāja vietnieka pienākumiem, kas atrunāti tikko apstiprinātajā padomes darba organizācijas kārtībā. Tiek izteikts priekšlikums priekšsēdētāja vietnieku apstiprināt uz gadu ilgu termiņu, lai nākamā gadā ievēlētajiem pārstāvjiem no nevalstiskām organizācijām arī būtu iespēja kandidēt uz priekšsēža vietnieka amatu

K.Saulīte izvirza M.Muižarāja kandidatūru.

Padomes lēmums: Par Padomes priekšsēdētāja vietnieku uz gadu ilgu pilnvaru termiņu ievēlēts M.Muižarājs.

**4. Pārskats par Diasporas likuma Pārejas noteikumu ieviešanu.**

A.Groza informē par Diasporas konsultatīvās padomes izveidošanu, kas bija Ārlietu ministrijai Diasporas likuma pārejas noteikumos noteiktais uzdevums.

A.Groza aicina atbildīgo iestāžu pārstāvjus informēt par Diasporas likuma pārejas noteikumu ieviešanas gaitu.

Par uzdevumu veicināt ar diasporu saistītu norišu atspoguļošanu sabiedriskajā pasūtījumā un sabiedrisko elektronisko plašsaziņas līdzekļu programmu un pakalpojumu pieejamību diasporai informē I.Āboliņš. Diasporas likuma realizēšanai sagatavots budžeta pieprasījums 805 903 EUR apmērā, kas vērsts uz to, lai palielinātu diasporai veltīto saturu sabiedriskajos medijos – Latvijas televīzijā, Latvijas Radio un LSM.LV, tiktu organizētas diskusijas, veidoti jauni raidījumi un nodrošināti esošie, lai varētu nosūtīt komandējumos darbiniekus un atbalstīt ārštata autorus. Finansējums tāpat paredzēts satura pieejamības nodrošināšanai Latvijas diasporas mītnes zemēs.

Z.Vāgnere papildina, ka finansējuma pieprasījums atbilstoši Diasporas likumā noteiktajam uzdevumam saistīts ar sagatavoto likumprojektu “Grozījumi Elektronisko plašsaziņas līdzekļu likumā”, kuru virza Kultūras ministrija. Tas vērsts uz sabiedrisko pasūtījumu diasporai mērķētam saturam un sabiedrisko mediju pieejamību diasporai vispār. Likumprojekta virzība jau ir noslēguma stadijā, jautājums izdiskutēts Valsts sekretāru sanāksmē un ir panākta vienošanās ar Finanšu ministrijas pausto viedokli par finansējumu - jāsasniedz Diasporas likumā noteiktie mērķi atbilstoši tiem finanšu resursiem, kuri šobrīd ir pieejami. Nacionālā elektronisko plašsaziņas līdzekļu padome kopā ar Latvijas televīziju un citiem sabiedriskajiem medijiem ir sagatavojuši papildus nepieciešamā finansējuma aprēķinus, kas nepieciešams Diasporas likuma ieviešanai. Z.Vāgnere uzsver, ka Nacionālo elektronisko plašsaziņas līdzekļu padomes sagatavotais finansējuma pieprasījums atspoguļo finansējumu, kas būtu nepieciešams pilnīgai Diasporas likuma attiecīgās normas ieviešanai, taču tas notiks pakāpeniski kopējā valsts budžeta ietvaros. Pašreiz likumprojekta grozījumi ir iesniegti otrreizējai saskaņošanai Finanšu ministrijai, paredzams, ka vistuvākajā laikā tie tiks iesniegti izskatīšanai valdībā.

Par uzdevumu diasporas locekļiem iespēju papildus dzīvesvietas adresei ārvalstī norādīt arī vienu adresi Latvijā informē O.Dabiža - Iekšlietu ministrijas sagatavotais likumprojekts “Grozījumi Dzīvesvietas deklarēšanās likumā” gāja paralēli Diasporas likuma izstrādei, pašreiz likuma grozījumi ir iesniegti Saeimā, plānots, ka septembrī tos skatīs Valsts pārvaldes un pašvaldības komisijā. Finansējums funkcijas ieviešanai šogad ir piešķirts, bet tas ir pakārtots likumprojekta pieņemšanai, tāpēc atkarībā no likuma pieņemšanas iespējama finansējuma pārbīde uz nākamo gadu.

Par uzdevumu ikvienam diasporas loceklim iespēju veikt brīvprātīgas iemaksas, lai iegūtu tiesības saņemt veselības aprūpes pakalpojumus valsts obligātās veselības apdrošināšanas ietvaros informē A.Jurševica. Šobrīd situācija ir mainījusies. Šobrīd ir Saeimā pieņemti grozījumi Veselības aprūpes finansēšanas likumā, ar kuru vispār ir atceltas brīvprātīgās iemaksas un ir noteikts, ka visas personas, kuras atbilst Finansēšanas likuma 9.pantam – Latvijas pilsoņi, nepilsoņi, ārvalstnieki ar pastāvīgās uzturēšanās atļauju u.c., - ir tiesīgas saņemt valsts apmaksātos veselības aprūpes pakalpojumus valsts obligātās veselības apdrošināšanas ietvaros. Rudenī tiek plānots uzsākt darbu pie būtisku izmaiņu veikšanas Veselības aprūpes finansēšanas likumā un šajā kontekstā līdz nākamā gada martam/aprīlim būs zināms, kāds varētu būt nākamais veselības apdrošināšanas modelis.

Pa uzdevumu sagatavot priekšnoteikumus un kārtību, kādā balsstiesīgie Latvijas pilsoņi var piedalīties Saeimas, Eiropas Parlamenta un pašvaldību vēlēšanās, tautas nobalsošanā un likumu ierosināšanā, balsojot pa pastu informē A.Sermā. Tieslietu ministrija sadarbībā ar Centrālo vēlēšanu komisiju ir izstrādājusi likumprojektu grozījumus Republikas pilsētas domes un novada domes vēlēšanu likumā, kas paredzēts kārtību, kādā vēlētāji ārvalstīs varēs piedalīties pašvaldību vēlēšanās. Pašreiz likumprojekts ir saskaņošanas stadijā, visdrīzāk uz valsts sekretāru sanāksmi tas tiks sūtīts kā nesaskaņots saistībā ar Finanšu ministrijas iebildumiem attiecībā uz nepieciešamo finansējumu, ko likumprojekta realizēšanai paredzējusi Iekšlietu ministrija un Centrālā vēlēšanu komisija.

Par uzdevumu nodrošināt diasporas locekļu bērnu uzņemšanu vispārējās un profesionālās izglītības iestādēs pirms remigrācijas informē G.Arāja, kura informē, ka šī punkta izpilde ir saistīta ar grozījumu izstrādi “Dzīvesvietas deklarēšanās likumā”. Bērnus reģistrēt vispārējās un pirmsskolas mācību iestādēs var tajā brīdī, kad viņi ir piesaistīti konkrētai administratīvai teritorijai. Kamēr nav dzīvesvietas adreses Latvijā, tikmēr reģistrēt var, bet prioritāri bērns būs tālāk no tiem, kam skola pienākas deklarētās dzīvesvietas dēļ. Tiklīdz būs grozījumi iepriekšminētajā likumā, izglītības sistēmas ir gatavas šādus bērnus iekļaut kopējā pakalpojumu klāstā. Gaidot likuma grozījumus, Izglītības un zinātnes ministrija no savas puses ir precizējuši Ministru kabineta noteikumos, kas paredz valsts budžeta mērķdotācijas sadali pedagogu atlīdzībai, kā rezultātā atbilstoši reālai situācijai ir precizētas pašvaldību tiesības pārdalīt starp dažādām iestādēm pedagogu mērķdotācijas un finansējumu tiem gadījumiem, kad bērns jau ir atgriezies un viņam ir nepieciešami īpaši atbalsta pasākumi.

Par uzdevumu vienkāršot kārtību, kādā diasporas locekļu ārvalstīs iegūtā izglītība, akadēmiskie grādi un profesionālā kvalifikācija, arī reglamentētajās profesijās, tiek pielīdzināta un atzīta, tādējādi dodot iespēju strādāt konkrētā nozarē vai augstākās izglītības iestādēs Latvijā informē G.Arāja. Izglītības un zinātnes ministrija ir veikusi normatīvu analīzi, tai skaitā Likuma par reglamentētajām profesijām un profesionālās kvalifikācijas atzīšanu. Izvērtējot situāciju un faktus, kas ir ministrijas rīcībā līdz šim, ir skaidrs, ka problēma ir nevis likuma tekstā, bet piemērošanā - tajās jomās un jautājumos, kuri ir ārpus Likuma par reglamentētajām profesijām un profesionālās kvalifikācijas atzīšanu tvēruma. Kā piemērs tiek minēti Latvijā iegūtas izglītības dokumenti, kurus otrreiz Latvijā neatzīst. Ir jābūt vienkāršākai procedūrai kā cilvēkam, kurš ar Latvijā iegūtu kvalifikāciju sekojoši ir kādu laiku atradies ārzemēs, un vēlas, lai viņa ārvalstu profesionālā pieredze tiktu atzīta Latvijā. Piemēram, reģistrēties ārstniecības personu reģistrā vienlaikus ar tiem, kas ir ieguvuši kvalifikāciju nesen. Šis piemērs ir ārpus likuma teksta, bet ir jārisina kopā ar Veselības ministriju citu normatīvu ietvaros, kas šos procesus regulē. Tas pats attiecas uz citām profesijām un ministrija šobrīd vērtē, kur ir problēmas. Pagaidām likuma līmenī identificētu jautājumu nav, tas ir vairāk piemērošanas un skaidrošanas jautājums. Ministrija regulāri tiekas ar dažādām organizācijām un indivīdiem, lai turpinātu risināt šos jautājumus.

Par uzdevumu noteikt priekšnoteikumus, ar kādiem un kārtību, kādā remigrējušie diasporas locekļi ir tiesīgi saņemt maternitātes, paternitātes vai vecāku pabalstu, ņemot vērā Eiropas Ekonomikas zonas valstīs veikto sociālās apdrošināšanas iemaksu periodus un nodrošināt to, ka diasporas locekļu pieprasījumi par sociālā nodrošinājuma pakalpojumu piešķiršanu tiek izskatīti un lēmumi tiek pieņemti tādos pašos termiņos kā attiecībā uz Latvijas pastāvīgajiem iedzīvotājiem, ja saņemta nepieciešamā informācija no ārvalstu sociālās drošības iestādēm informē I.Lipskis. Grozījumi likumā par maternitātes un slimības apdrošināšanu ir sagatavoti un ir starpministriju saskaņošanā. Likumprojektā ir iestrādāti arī vairāki citi grozījumi, kas skar pabalstu jautājumus, kas ir sensitīvi jautājumi attiecībā uz budžetu, kas var ietekmēt tā virzību. Augustā likumprojektu plānots iesniegt Ministru kabinetā. Papildus tam, pēc likuma grozījumiem, būs nepieciešams izstrādāt precizējumus Ministru kabineta noteikumos, kas aptvers daudz detalizētus un tehniskus jautājumus, kas attiecas uz vidējās apdrošināšanas aprēķināšanas kārtību, piešķiršanu un izmaksu.

Par uzdevumu nodrošināt iespēju ikvienam diasporas loceklim, kurš ieguvis izglītību vai darba pieredzi ārvalstīs, arī tad, ja pildījis dienestu starptautiskajās organizācijās, efektīvi piedalīties Latvijas valsts un pašvaldību darbībā, kā arī pildīt valsts civildienestu atbilstoši savām spējām, izglītībai un kvalifikācijai informē L.Ruškule. Valsts kanceleja ir izstrādājusi grozījumus “Valsts civildienesta likumā”, kas Ministru kabinetā ir skatīti 16.aprīlī, Saeimā skatīti 1.lasījumā, rudens sesijā gaida 2.lasījumu. Projekts paredz, ka diasporas pārstāvji, kas strādā starptautiskās organizācijās un kuriem ir interese iekļauties valsts civildienesta sistēmā, ir iespēja uz gadu šādu statusu iegūt. Tas nozīmē gadu var strādāt, bet personai nav ierēdņa statuss, bet pēc gada ir atklāts konkurss, kur cilvēkam ir iespēja piedalīties – respektīvi persona būs ieguvusi attiecīgu pieredzi un būs konkurētspējīgs. Diasporas likumā dotais uzdevums tādējādi ir izpildīts.

Par uzdevumu dot iespēju ikvienam diasporas loceklim brīvprātīgi pievienoties valsts sociālās apdrošināšanas sistēmai, lai saņemtu vecuma pensiju informē I.Lipskis. 3.aprīlī Saeima pieņēma grozījumus likumā Par valsts sociālo apdrošināšanu, paredzot šādu iespēju pievienoties pensiju apdrošināšanai. Vēl tiks precizēti atbilstošie Ministru kabineta noteikumi, kas jau tika maijā izsludināti un paredzams, ka tie drīzumā tiks pieņemti. Faktiski jau šobrīd var pievienoties brīvprātīgi, vēršoties Valsts sociālās apdrošināšanas aģentūrā, bet ar noteikumiem tiks tehniski precizētas procedūras un veidlapas.

Par uzdevumu nodrošināt to, ka remigrējušam diasporas loceklim tiek piemērots pensijas neapliekamais minimums tādā apmērā, kādā tas noteikts attiecīgajā ārvalstī informē A.Groza. Finanšu ministrija ir sagatavojusi grozījumus Iedzīvotāju ienākuma nodokļa likumā, par kuru notiek diskusijas. Pēc kopīgas izpratnes panākšanas Ministru kabinetā projekts tiks nodots apstiprināšanai Saeimā.

Par uzdevumu nodrošināt to, ka remigrējušie diasporas locekļi var saņemt palīdzību dzīvojamo telpu (dzīvokļa) jautājumu risināšanā informē K.Truhanova. Atgriežoties Latvijā, diasporas pārstāvjiem aktuāls ir mājokļa pieejamības jautājums. Lai sekmētu mājokļu pieejamību Ekonomikas ministrija strādā pie vairākiem normatīviem, lai risinātu šos jautājumus. Pirmkārt, tā ir īres namu būvniecība, otrkārt, garantijas pieejamības paplašināšana, treškārt, īres tiesiskā regulējuma modernizācija. Papildus tam nākamā Nacionālā attīstības plāna projekta ietvarā notiek darbs rīcības virzienā “Mājokļi”, kā arī sadarbība ar OECD. Attiecībā uz īres namu būvniecību, pirmajā lasījumā 20.jūnijā ir pieņemts likumprojekta grozījumi par palīdzību dzīvokļa jautājumu risināšanā – grozījumi paredz deleģējumu Ministru kabineta noteikumu izstrādei par aizdevumiem dzīvojamo īres māju būvniecībai. Paredzams, ka tas sekmēs atbilstošu mājokļu pieejamību, gan pieejamas īres maksas, gan atbilstību mūsdienu būvniecības un labiekārtotības prasībām. Attiecībā uz garantiju pieejamības paplašināšanu, pagājušā gadā tika izsludināti grozījumi Ministru kabineta noteikumos par valsts palīdzību dzīvojamās telpas iegādei un būvniecībai, kuri paredz izslēgt vienu no priekšnosacījumiem aizdevumu garantijas saņemšanai, proti, vairs nebūs nepieciešams iesniegt informāciju attiecībā uz deklarēto dzīvesvietu Latvijā. Papildus atzīmējams, ka deklarētā dzīvesvieta nav kritērijs garantijas saņemšanai arī tajos gadījumos, kad aizdevuma saņemšanai piesakās jaunie speciālisti, kas nepārsniedz 35 gadu vecumu un ieguvuši vidējo profesionālo vai augstāko izglītību. Attiecībā uz īres tiesiskā regulējuma modernizāciju, 2018. gada 20. decembrī pirmajā lasījumā tika apstiprināts Dzīvojamo telpu īres likums, kurš paredz jaunu regulējumu dzīvojamo telpu īres tirgū, sekmējot kvalitatīvāku un pieejamāku īres dzīvokļu izveidi, piedāvājot jaunus risinājumus līdzšinējiem gariem tiesvedības procesiem, kā arī veicinot investīcijas īres namu sektorā. Nacionālā attīstības plāna kontekstā ir izdalīti 3 mērķi: mājokļu pieejamība, atbilstība mūsdienu energoefektivitātes, būvniecības un labiekārtotības standartiem, privātā ieguldījuma veicināšana dzīvojamā fonda izveidei. Attiecībā uz mājokļu pieejamību tas veicinās sociālā dzīvojamā fonda būvniecību un atjaunošanu un tiks sniegts atbalsts maznodrošinātām personām. Attiecībā uz atbilstības prasību paredzēts ieviest finanšu instrumentu, kas sekmētu zemu izmaksu mājokļu būvniecību. Attiecībā uz privātajiem ieguldījumiem paredzēts sakārtot īres tirgus tiesisko regulējumu un nodokļu piemērošanu, veikt dzīvokļu tiesību regulējumu aktualizāciju, kas attiecās uz dzīvojamo māju pārvaldīšanu un dzīvokļu likuma pārstrādi, un būvniecības prasību pārstrādi.

Sadarbībā ar OECD uzsākts divpusējs projekts par mājokļu pieejamību Latvijā. Projekta ietvaros paredzēts, ka OECD definēs mājsaimniecības, kurām nepieciešams atbalsts mājokļa pieejamības nodrošināšanai, kā arī izstrādās priekšlikumus efektīvam atbalsta instrumentu kompleksam mājokļu pieejamības nodrošināšanai Latvijā, pārņemot un pielāgojot ārvalstu labo praksi. Jūlijā paredzēta OECD pirmā misija Latvijā, kuras ietvaros notiks sanāksmes ar valsts pārvaldes iestādēm, pašvaldībām, nekustamā īpašuma attīstītājiem un citām ieinteresētajām pusēm, lai iegūtu informāciju atbalsts instrumentu priekšlikumu izstrādei. Projekts ilgs līdz nākamā gada martam.

A.Groza jautā Izglītības un zinātnes ministrijai par termiņiem, kurā tiks risināti jautājumi par kvalifikāciju atzīšanu reglamentētajām profesijām. G.Arāja atbild, ka veicot procesu un gadījumu analīzi, ir skaidrs, ka grozījumi Likumā ar reglamentētajām profesijām un profesionālās izglītības atzīšanu nav nepieciešami. Ilgtermiņā ir risināms jautājums kā uzlabot dažādu profesionālo organizāciju darbību, kas nodarbojas ar atzīšanu, un kurās var vērsties potenciālie remigranti. Organizācijām ir dažāda kapacitāte. Standartizēšana un uzlabošana ir ilgtermiņa process, kas turpinās ik dienu. Ir virs 70 reglamentētajām profesijām. To, kādas ir kopējās problēmas, piemēram, veselības aprūpei un tai skaitā profesionāļu piesaistei, ir jārisina attiecīgās nozares ietvaros. Esam gatavi strādāt kopā, lai to risinātu. Cits jautājums, kas ir diskutēts ar Eiropas Latviešu apvienību un Ar pasaules pieredzi Latvijā, par akadēmisko dokumentu atzīšanu, kas ir maksas pakalpojums, kas attiecas uz visiem, jo valsts budžeta līdzekļi ir ierobežoti. Ja diskutēt par atvieglojumiem, tad jāskatās kā identificēt tos, kuriem ir vajadzīgi atvieglojumi – šajā procesā tiek strādāts kopā ar Akadēmiskās informācijas centru, šobrīd izmaksas ir precizētas cik iespējams.

E.Pinto pateicas visiem par darbu pie Diasporas likuma ieviešanas, jo ir būtiski, lai likums nepastāvētu tikai uz papīra, bet lai tas nonāktu līdz konkrētiem cilvēkiem – lai tas stiprinātu saiti ar Latviju un palīdzētu atgriezties. Aicinājums visiem, īpaši Saeimas pārstāvjiem, jautājumos, kuros darbs vēl ir veicams, sekot tam, lai Diasporas likuma tvērums netiktu sašaurināts. Attiecībā uz iepriekš ziņoto, vēlas piebilst 4 lietas. Pirmkārt, mediju joma. Latvijā ir sasāpējuši mediju telpas kopējie nākotnes jautājumi, bet atbalsts diasporai mediju kontekstā nenozīmē tikai atbalstu sabiedriskajiem medijiem, ir jādomā arī par diasporas medijiem šajā vienotajā ekosistēmā. Diasporas mediju jomā jādomā kā atzīt to statusu. Ārvalstīs reģistrētiem medijiem tas ir atšķirīgs, kas ietekmē to konkurētspēju par atbalsta resursiem. Aicina veidot padomes apakšgrupu par mediju jautājumu. Otrkārt, par papildus dzīvesvietas adresi. Atgādina, ka Diasporas likuma izstrādē tika norādīts uz virkni praktisku problēmu - jautājumu, kuri būtu jārisina, balstoties uz šo adresi - tie ir saistīti ar ikdienas administratīvu lietu risināšanu, ar vadītāja apliecībām, dažādām izziņām, pieteikšanos augstskolās, augstskolu līgumu slēgšanu, pašvaldību rindas uz kapavietām. Eiropas Latviešu apvienība uz sarunu ir aicinājusi arī remigrācijas koordinatorus, lai apzinātu viņu apkopotos kopējos problēmjautājumus, kas būtu jākoriģē citos normatīvos. Aicināsim uz sadarbību visas iesaistītās puses, lai iedzīvinātu papildus adreses jēdzienu. Treškārt, par profesionālās kvalifikācijas un diplomu atzīšanu- Eiropas Latviešu apvienība ļoti atbalsta darbu šajā virzienā, jo praksē problēmas pastāv. Jāatceras, ka reglamentētās profesijās notiek tirgus sargāšana no svešajiem, ne tikai medicīnā, bet arī inženierzinātnē, arhitektiem, ar sportu saistītās profesijās, piemēram, treneri un fizioterapeiti. Aicina paturēt prātā šīs profesijas, kas svarīgas Latvijas attīstībai. Attiecībā uz diplomu atzīšanu, atzīmē Izglītības un zinātnes ministrijas panākto vienošanos ar Igauniju par divpusējo automātisko diplomu atzīšanu. Iespējams, tas ir modelis uz kuru tiekties, izvirzot prioritārās valstis, kurās ir lielas no Latvijas studējošo kopienas. Visbeidzot, aicinājums Finanšu un Labklājības ministrijām atgādināt Valsts sociālās apdrošināšanas aģentūrai, ka ir gadījumi, kad cilvēki, kas Latvijā nopelnījuši pensijas daļu un klāt vēl kādu ārvalsts pensijas daļu, šobrīd tiek atteikts izmaksāt Latvijas pensijas daļu, kamēr nav noskaidrota ārvalsts daļa. Pat uz laiku līdz diviem gadiem tiek aicināts gaidīt, kamēr saņems izziņu par ārvalsts pensiju, lai gan par Latvijas daļu viss ir skaidrs. Tā tam nevajadzētu būt. Cilvēkiem jādod iespēja saņemt to, ko viņš ir nopelnījis Latvijā, pat ja ir ārvalsts pensijas daļa. Tāpat Eiropas Latviešu apvienība turpinās darbu attiecībā uz ārvalstīs nopelnītā neapliekamā minimuma aizsardzību.

A.Groza piebilst, ka diskusiju procesā Ārlietu ministrija izteikusi atbalstu attiecībā uz ārvalstīs nopelnītā neapliekamā minimuma aizsardzību.

U.Gruntmanis pateicas visiem par ievēlēšanu Diasporas konsultatīvās padomes sastāvā. U.Gruntmanis ieskicē savu personīgo atgriešanās pieredzi Latvijā, kas notikusi pēc 22 ASV nodzīvotiem gadiem, un, neskatoties uz to, ka viņš ir bijis vadošo ASV universitāšu medicīnas profesors, Veselības inspekcijā viņam norādīts, ka ASV nostrādāto laiku nevar ieskaitīt, un ir jākārto valsts eksāmens un tad varētu tikt izskatīta viņa kvalifikācijas atzīšana. Viņa jautājums tiek risināts, bet tas ir piemērs, ka likumā izteiktajai gribai ir jādarbojas praksē. Otrkārt, U.Gruntmanis norāda uz fundamentālām problēmām Augstskolu likumā - jo tas ir ļoti ierobežojošs ārzemju profesoru ievēlēto amatu atzīšanā, kā arī rektoru vēlēšanās - šie procesi ir jāuzlabo.

L.Ozola pateicas visiem par aktuālo informāciju Diasporas likuma ieviešanā. No savas puses sola raiti skatīt ar Diasporas likumu saistītos likumprojektus. Pauž viedokli, ka no Saeimas Ārlietu komisijas puses tiks uzraudzīts, lai likuma tvērums netiktu sašaurināts priekšlikumos, par kuriem diskusijas turpinās. Neskatoties uz dažādajiem politisko spēku griezumiem, diasporas prioritāte ir bijusi pietiekami izteiksmīga un ir izcelta arī šī sasaukuma laikā. Atsaucas uz prezidenta teikto par diasporas politiku, kas ir jauna politika, tāpēc visiem kopā ir jāmācās īstenot.

E.Pinto jautā par ietekmes novērtējumu attiecībā uz diasporu normatīvo aktu izstrādē, kas paredzēts Diasporas likumā – kāds ir progress un kā tas tiek ieviests.

L.Ruškule norāda, ka uzreiz nevar sniegt precīzu atbildi, jo aizvieto Valsts kancelejas pārstāvi padomē, kas atbildīga par šiem jautājumiem.

I.Mieriņa jautā par remigrējušo bērnu uzskaites sistēmu un informācijas apkopojumu par dažādās skolās pieejamo atbalstu, lai potenciālās remigrantu ģimenes saviem bērniem varētu izvēlēties atbilstošāko skolu.

G.Arāja atbild, ka dati ir uzskaitāmi. Precizējot pedagogu algu noteikumus, ir ieviesta sistēma, kurā redzams, kādam nolūkam finansējums ir pārdalāms – ja bērns ir atgriezies Latvijā, informācija par to ir pieejama valsts izglītības informācijas sistēmā. Par pieredzes apkopošanu - notiek darbs kopā ar Latviešu valodas aģentūru un Valsts izglītības satura centru, lai uzlabotu pieejamo informāciju par skolām ar pieredzi darbā ar remigrējušiem bērniem un tādām, kurās tam ir papildu atbalsts.

Par Augstskolu likumu G.Arāja piebilst, ka tas ir plašāks jautājums kā diasporas jautājumi. Jautājums par augstskolu pārvaldību darba kārtībā ir jau pusotru gadu, tas nav vienkāršs process.

U.Gruntmanis piebilst, ka ir gatavi iesaistīties diskusijās par Augstskolu likumu. Uzskata, ka likums par reglamentētajām profesijām ir novecojis, tas ir jāmaina un tajā jāatrunā arī personu atgriešanās. Tāpat norāda par problēmām, ar ko saskārās, pārvedot mašīnu no ASV.

A.Groza norāda, ka iepriekšminētās problēmas būtu risināmas nākamā politikas plānošanas dokumenta tapšanas gaitā – tematiskās grupās - par kurām runa ir nākamajā darba kārtības jautājumā.

**5. Tālākā diasporas politikas plānošana - diasporas politikas plānošanas dokuments.**

A.Groza informē, ka visiem padomes biedriem ir nosūtīta Ārlietu ministrijas vīzija par vienota diasporas rīcībpolitikas dokumenta veidošanu. Ārlietu ministrijas skatījumā būtu jāveido vienots starpnozaru rīcības plāns darbam ar diasporu 2021.-2023.gadiem, ņemot vērā, ka daļēji diasporas politikas iniciatīvas jau ir iekļautas Nacionālās identitātes, pilsoniskās sabiedrības un integrācijas politikas īstenošanas plānā līdz 2020.gadam. Šajā procesā vēlamies iesaistīt gan valsts, gan nevalstiskās organizācijas. Ņemot vērā, ka Diasporas likums jau nosaka stratēģiskos rīcības virzienus, Ārlietu ministrijas aicinājums ir attiecīgi strukturizēt Diasporas politikas plānošanas dokumentu - 4 noteiktajos rīcības virzienos un paralēli rīkot attiecīgas tematiskās darba grupas: 1) Latviskās identitātes un piederības sajūtas Latvijai stiprināšana, latviešu valodas un kultūras saglabāšana ārpus Latvijas; 2) Diasporas pilsoniskās un politiskās līdzdalības veicināšana; 3) Diasporas iesaiste Latvijas tautsaimniecības un zinātnes attīstībā; valsts pārvaldē; 4)Atbalsts remigrācijai. Darba grupu uzdevums būtu izdiskutēt līdzšinējās iniciatīvas, izvērtēt uzlabojamās, turpināmās lietas, diskutēt par jaunām iniciatīvām, noteikt sasniedzamos mērķus, rezultatīvos rādītājus un balstīt tālāko rīcību pamatotos secinājumos. Darba grupas sagatavotu rīcības plāna projektu, kuru varētu tematiski izdiskutēt Diasporas konsultatīvās padomes sēdēs.

A.Groza aicina padomes locekļus paust viedokli par šo scenāriju.

E.Pinto pauž atbalstu piedāvājumam un struktūrai. Vēlas izdalīt tēmas, kuru tematiskā piederība nav skaidra: mediji, sports un aizsardzība. Aicina noteikt bērnus un jauniešus kā īpašu mērķauditoriju un caurvijošu elementu visām darba grupām.

A.Groza norāda, ka mediji un aizsardzība, visticamāk būtu piederīgi otrajam rīcības virzienam, bet sports – pirmajam.

L.Kovtuna pateicas par atbalstu balsojumā visiem, kas atbalstījuši trimdas preses ilgdzīvotājus – avīzes “Laiks” un “Brīvā Latvija”. Atbalsta viedokli par mediju apakšgrupas veidošanu.

A.Groza atbalsta priekšlikumu, bet aicina nesadrumstalot tēmas apakšgrupās.

Z.Vāgnere pauž atbalstu piedāvātajam scenārijam. Lūdz papildināt pirmo rīcības virzienus ar kultūras izpēti (arhīvi), kas paredzēta Diasporas likumā. Norāda, ka jākoncentrējas uz trīs virzieniem - latviešu valodas saglabāšana, kultūras izpēte, kultūras saglabāšana. Attiecībā uz medijiem – tas ir veids, kā cilvēkiem ārpus Latvijas piekļūst Latvijas informatīvajai telpai, Latvijas kultūrai, tāpēc redz to kā plašāku konceptu, kas atbilst pirmajam rīcības virzienam (kultūras izpēte, latviešu valodas un kultūras saglabāšana) – ne tikai kā pilsoniskā un politiskā līdzdalība. Aicinājums papildināt pirmo virzienu ar precizējumu “diasporā”, lai nerastos pārpratumi plašākai interpretācijai.

R.Bremšmits atbalsta rīcības plāna izstrādi un piedāvātos darba virzienus. Informē, ka Vides aizsardzības un reģionālās attīstības ministrija veikusi klientu aptauju (to, ko apkopojuši remigrācijas koordinatori)- ir apkopojums par jautājumiem, kas būtu diskutējami remigrācijas darba grupā. Aptauju plāno atkārtot nākamā gada janvārī. Vides aizsardzības un reģionālās attīstības ministrija labprāt uzņemtos remigrācijas grupas vadību.

V.Liepiņa atbalsta darba grupas veidošanu mediju lietās.

I.Mieriņa norāda, ka mediju jautājums ir svarīgs, bažas ir par to, lai efektīvi nodotu informāciju diasporas pārstāvjiem, jo aptaujas rāda, ka informācija slikti sasniedz diasporu. Rosina grupu dēvēt par informācijas un komunikācijas darba grupu. Diasporas komunikācija ir plašāks jēdziens kā diasporas mediji – tas ir darbs ar diasporas organizācijām un citām formālām un neformālām grupām un citādi.

G.Arāja pauž viedokli par bērnu un jauniešu (līdz 25 gadiem saskaņā ar Latvijas likumdošanu) mērķauditoriju, kas skar visus piedāvātos rīcības virzienus. Tā ir horizontāla lieta, kas jāakcentē atkarībā no diskusiju tēmas. Papildus aicina papildināt pirmā rīcības virziena nosaukumu ar “valodas attīstība”, un trešo “diasporas iesaiste pētniecībā”.

E.Engīzers pauž prieku, ka mediju pārstāvis ir ievēlēts padomē. Pauž atbalstu mediju jautājuma iekļaušanai pirmajā rīcības virzienā par latviskās identitātes saglabāšanu, ņemot vērā, ka mediji veido komūnu un sekojoši var runāt par tās atgriezenisko saiti, kas būtu politiskā un pilsoniskā līdzdalība, kas lielākoties balstās diasporas organizāciju darbībā un mijiedarbībā ar procesiem Latvijā. Mediji ir svarīgi, veidojot piederības sajūtu un vēlmi pēc tālākas līdzdalības.

K.Bērziņš norāda, ka viņa pārstāvēto organizāciju skar problēma, ka Latvijas Evaņģēliski Luteriskā Baznīca Ārpus Latvijas kā baznīca nav atzīta Latvijā. Tas nozīmē, ka var gadīties, ka ārpus Latvijas veiktu kristību vai iesvētību faktu var neatzīt Latvijas baznīca un tādējādi var atteikt laulību slēgšanu Latvijā diasporas pārstāvjiem. Attiecībā uz latviskās identitātes un piederības uzturēšanu, pagātnē tās galvenokārt ir bijušas divas organizācijas – baznīca un Daugavas Vanagi. To tādā veidā arī vajadzētu mērīt un skatīt kā tas skar baznīcu, jo, lai gan baznīca ārpus Latvijas Latvijā nav atzīta - baznīca ārpus Latvijas strādā - šobrīd ārpus Latvijas ir simts latviešu draudzes, kā arī latviešu skoliņas. Aicinājums skatīties uz cilvēkiem, kas to pagātnē darījuši un joprojām dara, jo, piemēram, Vācijā, tie vairs nav trimdas latvieši, bet gan nesen izbraukušie Latvijas pilsoņi.

M.Muižarājs rīcības plāna veidošanas kontekstā izsaka priekšlikumu skatīties uz Diasporas likuma 4.pantā iekļautajiem uzdevumiem un tos pakārtot attiecīgajām darba grupām. Aicinājums darba grupas organizēt efektīvi, lai tēmas nepārklājas.

R.Albrehta piebilst, ka remigrē ģimenes, kuriem ir dzīvesbiedri, kuri nav latviešu izcelsmes un nav pilsoņi. Lai viņi iegūtu uzturēšanās atļauju Latvijā, viņiem ir jāpierāda, ka kontā ir 10 000 EUR. Tā ir liela summa. Min piemēru no Brazīlijas, kad ģimene vēlas atgriezties, šobrīd ir Latvijā. Abiem ir oficiāli darbi ar regulāru algu Brazīlijā, bet vēlas dzīvot Latvijā un šī nianse ir radījusi lielu šķērsli viņu dzīvesvietas maiņai uz Latviju. Iespējams, ka šis jautājums jau ir izskatīts, bet, manuprāt, būtu ļoti svarīgi iestrādāt kādu atbalstu šādām diasporas ģimenēm.

O.Dabiža atbild, ka jautājums skar uzturēšanās un termiņuzturēšanās atļauju regulējumu, kas attiecas ne tikai uz diasporas locekļiem- tas nepieciešams, lai personas var pierādīt, ka spēj sevi uzturēt, līdz ir atrasts darbs vai pierādīt, ka strādās attālināti – uz nākamo sēdi Iekšlietu ministrija varētu sagatavot sīkāku detalizētāku informāciju .par legālu iztikas nodrošinājumu uzturēšanās atļaujas saņemšanai.

A.Groza aicina pirmajā rīcības virziena darba grupā darboties Kultūras ministriju, tās pakļautībā esošo Latvijas Nacionālo kultūras centru, Izglītības un zinātnes ministriju, tās pakļautībā esošo Latviešu valodas aģentūru, Sabiedrības integrācijas fondu. Pārstāvjus aicina pieteikties e-pastā.

E.Pinto izsaka priekšlikumu par līdzpriekšsēdētājiem darba grupās - pa vienam no valsts un nevalstisko organizāciju puses.

L.Kovtuna piesaka V.Liepiņas kandidatūru mediju un informācijas grupai.

Padomes lēmums: Atbalstīt Ārlietu ministrijas priekšlikumu Rīcības plāna darbam ar diasporu 2021.-2023.gadiem veidošanai. Plāna sagatavošanai organizēt piecas tematiskas darba grupas: 1) latviskās identitātes un piederības sajūtas Latvijai stiprināšana diasporā, latviešu valodas un kultūras izpēte, saglabāšana un attīstība ārpus Latvijas, 2) diasporas pilsoniskās un politiskās līdzdalības veicināšana, 3) diasporas iesaiste Latvijas tautsaimniecības un zinātnes attīstībā, valsts pārvaldē, 4) atbalsts remigrācijai, 5) mediji un informācija. Dalībai darba grupās aicinājums pieteikties uz e-pastu: *diaspora@mfa.gov.lv.*

**6. Diasporas budžeta pieprasījumi 2020.gadam.**

A.Groza informē, ka pagājušā gadā līdztekus Diaspora likuma tapšanai plānotais un šogad apstiprinātais diasporas politikas iniciatīvu atbalsta budžets ir iekļauts ministriju bāzes budžetos. Atbilstoši tam 2020. gadā diasporas iniciatīvām paredzētais budžets ir kopumā aptuveni 3.5 miljoni EUR. Attiecībā uz jaunām iniciatīvām, kurām nepieciešams budžeta atbalsts 2020. gadā un sekojošos gados, Ārlietu ministrija saskaņā ar Diasporas likumā noteikto kompetenci ir apkopojusi starpnozaru budžeta pieprasījumus kopumā par 987 257 EUR. Šis finanšu pieprasījums ir iesniegts Finanšu ministrijā un par to tiks lemts kopējā nākamā gada valsts budžeta izskatīšanas procesā.

Sīkāk tas sadalās sekojoši:

Nacionālā elektronisko plašsaziņas līdzekļu padome – 805 903 EUR, lai veicinātu ar diasporu saistītu norišu atspoguļojumu sabiedriskajā pasūtījumā un veicinātu sabiedrisko elektronisko plašsaziņas līdzekļu programmu un pakalpojumu pieejamību diasporai. Budžeta pieprasījumi attiecas uz Latvijas sabiedriskā medija saturu (Latvijas Televīzija, Latvijas Radio un LSM.LV);

Iekšlietu ministrija – 130 875 EUR, lai ieviestu papildu dzīvesvietas adresi diasporai (budžeta pārbīde no šī gada), un izveidotu kārtību, kādā diaspora var piedalīties pašvaldību vēlēšanās, balsojot pa pastu;

Kultūras ministrija – 50 479 EUR, lai atbalstītu diasporas vēsturiskā dokumentārā mantojuma saglabāšanu.

E.Pinto jautā par diasporas politikas iniciatīvām paredzēto budžetu un to iekļaušanu valsts pamatbudžetā. A.Groza atbild apstiprinoši.

Z.Kalniņa-Lukaševica precizē, ka budžets, kas jau ir piešķirts, būs pamatbudžetā. Savukārt, tas budžets, kas tiek prasīts papildus, no jauna, pirmajā gadā saucās “jaunā iniciatīva” un atbilstoši valsts budžeta veidošanas principiem to uzreiz nevar uzskatīt par pamatbudžetu, jo ir jāvērtē cik nepieciešama attiecīgā iniciatīva ir tālākajos gados.

**7. Citi jautājumi:**

- Vienošanās par nākamajiem sēžu datumiem.

Padomes lēmums: Atbalstīts Ārlietu ministrijas piedāvājums nākamajām padomes sēdēm 2019.gada 1.oktobrī un 6.decembrī.

Sanāksmi slēdz 15:45

Sanāksmes vadītājs A.Groza